

Stortingets Finanskomité

04.05.2015, Oslo

**Høringsuttalelse fra Regnskogfondet til Meld. St. 21 (2014-2015) - *Forvaltningen av Statens pensjonsfond i 2014***

Regnskogfondet vil kommentere på meldingens behandling av ansvarlig forvaltningsvirksomhet i Statens pensjonsfond utland. Det er fire punkter vi mener komiteen bør merke seg:

1. NBIM bør innføre menneskerettigheter som nytt fokusområde, med tilhørende forventningsdokument.
2. NBIM har tatt et skritt i retning av mer åpenhet med sin rapport om ansvarlig forvaltning, men gir fortsatt nesten ingen informasjon om eierskapsdialog med navngitte selskaper om sosiale eller miljømessige spørsmål.
3. NBIMs oppdaterte forventningsdokument om klimaendringer er en klar forbedring, spesielt med hensyn til behandlingen av tropisk avskoging. Det er dog behov for en konkret handlingsplan for å sørge for at forventningen om redusert avskoging fører til endringer i praksis.
4. Norges Bank bør pålegges en tidsfrist på seks måneder for behandling av Etikkrådets tilrådninger om observasjon og utelukkelse.

**Forventningsdokument om menneskerettigheter**

Regnskogfondet mener det er svært viktig at NBIM styrker sin innsats for menneskerettigheter i eierskapsarbeidet. Vi mener dette kun vil prioriteres høyt nok dersom NBIM innfører et nytt fokusområde som inkluderer hele spekteret av menneskerettigheter, inkludert urfolks rettigheter, og publiserer et dokument med klare forventninger til selskapene i SPUs portefølje. Vi henviser til en utførlig begrunnelse av dette kravet i høringsuttalelsen fra Forum for Utvikling og Miljø, som Regnskogfondet stiller seg bak.

**Åpenhet**

NBIMs rapport om ansvarlighet i forvaltningen gir et større innblikk enn tidligere i hvordan banken arbeider. Det er bra at Stortinget og det sivile samfunn får større mulighet til å vurdere kvaliteten på arbeidet og komme med forslag til forbedringer. Dessverre gir ikke rapporten informasjon om konkrete selskapsdialoger innenfor temaene miljø eller menneskerettigheter, til tross for at Finansdepartementet i 2014 ba om rapportering på selskapsnivå. Finanskomiteen bør derfor be NBIM rapportere om tema, formål og fremdrift for alle selskapsdialoger, slik de svenske AP-fondene gjør det.

Forslag til merknad: «*Finanskomiteen mener det er positivt at NBIM vil gi ut årlige rapporter om ansvarlig forvaltning. Komiteen ber NBIM om å inkludere informasjon om tema, formål og fremdrift for alle selskapsdialoger som gjennomføres.»*

**Handlingsplan mot tropisk avskoging**

I mars i år offentliggjorde NBIM sitt reviderte forventningsdokument om klimaendringer, som innebar en betydelig forbedring fra forrige utgave. Blant annet inneholder dokumentet tydelige forventninger til at selskaper i fondets portefølje skal redusere sine direkte eller indirekte bidrag til tropisk avskoging. Dette er svært bra, ikke minst tatt i betraktning at SPU investerer minst 137 milliarder kroner i selskaper med høy risiko for regnskogsødeleggelse. På grunn av fondets størrelse og status har det en stor mulighet til å påvirke selskaper til å bedre sin adferd, og vi håper forventningsdokumentet er et tegn på at NBIM vil benytte seg av den muligheten. Imidlertid står det ingenting i rapporten om ansvarlig forvaltning som tyder på at det finnes noen dialog mellom NBIM og selskaper som driver med avskoging. Dialog med styre og ledelse er avgjørende for å påvirke selskaper til å redusere avskoging, og uten slik dialog er eierskapsarbeidet i praksis ikke-eksisterende.

Stortingets finanskomité ba i 2013 NBIM om å rapportere mer konkret på hvordan fondet arbeider med avskogingsproblematikk. NBIM har dessverre ikke imøtekommet dette med annet enn generell beskrivelse av nedsalg i enkelte bransjer. Stortinget bør derfor gjenta oppfordringen om bedre rapportering, samt be NBIM om å utvikle en konkret handlingsplan for å påvirke selskapene i fondets portefølje til å oppfylle forventningene om redusert avskoging.

Forslag til merknad: «*Finanskomiteen ber NBIM om å utvikle en handlingsplan for å redusere tropisk avskoging og skogforringelse forårsaket av selskaper i investeringsporteføljen til Statens pensjonsfond utland, med konkrete resultatmål, tidsfrister og prioriterte virkemidler. Komiteen ber også NBIM om å rapportere årlig på fremdriften i eierskapsarbeidet med hensyn til tropisk avskoging og skogforringelse.*»

**Tidsfrist for behandling av Etikkrådets tilrådninger**

Finansdepartementets behandling av Etikkrådets tilrådninger tok i mange tilfeller svært lang tid. Skrekkeksempelet er oljeselskapene Repsol og Reliance, hvor det gikk over tre år fra Etikkrådet leverte sin tilrådning om utelukkelse, uten at det ble fattet en beslutning. Motivet for at Norges Bank skulle overta ansvaret for å fatte vedtak i disse sakene var å sikre en mer koordinert virkemiddelkjede. Det er åpenbart viktig at Etikkrådets utredninger koordineres godt med Norges Banks eierskapsarbeid, siden begge deler innebærer dialog med selskaper. Men når en sak først har kommet så langt at Etikkrådet anbefaler utestengelse av et selskap, må det settes en grense for hvor lang tid banken kan bruke på å vurdere den. Uten en slik frist er det fare for at enhver politisk belastende tilrådning fra Etikkrådet vil kunne settes på vent på ubestemt tid ved å vise til at man vurderer hvorvidt og hvordan NBIM skal engasjere seg i saken. Ved for lang behandlingstid blir informasjonen i tilrådningene utdatert og Etikkrådets solide arbeid bortkastet. Vi anbefaler en maksimal behandlingstid på seks måneder, noe det forrige Etikkrådet også anbefalte ved flere anledninger.

Forslag til merknad: «*Finanskomiteen ber Norges Bank innføre en øvre grense på seks måneder for behandling av Etikkrådets tilrådninger om eksklusjon og observasjon.*»